1.  ปัจจัยความเสี่ยง

1. ภาวะการแข่งขันที่สูงมาก ในรอบ 5 ปีที่ผ่านมาจะพบว่า ระดับราคาของสินค้าไอที
มีแนวโน้มลดต่ำลงตลอดต่อเนื่องในขณะที่ประสิทธิภาพของสินค้าดีขึ้นเป็นลำดับ
ซึ่งเป็นผลมาจากหลายๆปัจจัย
ไม่ว่าจะเป็นการเปลี่ยนแปลงยกเลิกระบบผู้จัดจำหน่ายหลักแต่เพียงผู้เดียว
ลักษณะของสินค้าไอทีที่เปลี่ยนแปลงล้าสมัยค่อนข้างรวดเร็วสูง
เหล่านี้นับเป็นเหตุให้ธุรกิจนี้มีการแข่งขันที่สูงมาก
ผู้ประกอบการต้องปรับตัวตลอดเวลาเพื่อให้ทันต่อสถานการณ์และเพื่อความอยู่รอด
ส่งผลให้อัตรากำไรขั้นต้นลดต่ำลง

มาตรการรองรับ SVOA ตระหนักและเข้าใจดี
จึงปรับตัวเองตลอดเวลาต่อเนื่องเพื่อให้สามารถดำรงอยู่กับการแข่งขันดังกล่าว
ในหลายๆขบวนการปรับตัวที่ SVOA ดำเนินการนั้นคือ การสร้าง Product Mixed
ให้เกิดความสมดุลเพื่อไม่ให้อัตรากำไรขั้นต้นลดต่ำลงมาก
โดยเสาะหาสินค้าที่ยังคงมีอัตรากำไรสูงมาชดเชยสินค้าที่มีอัตรากำไรที่ลดต่ำลง
ซึ่งหนึ่งในสินค้าดังกล่าวคือ เครื่องคอมพิวเตอร์ “SVOA PC” SVOA ได้นำเสนอเครื่องคอมพิวเตอร์
ภายใต้ชื่อ (Brand) ของตัวเองคือ “ SVOA PC” ตั้งแต่ปี 2543
และประสบผลสบเร็จต่อเนื่องมาเป็นลำดับ ทำให้ SVOA ได้กำหนดกลยุทธิ์การสร้าง House Brand
เป็นหนึ่งในภาระกิจเป้าหมายที่ทุกหน่วยธุรกิจภายใต้ SVOA ต้องรับผิดชอบดำเนินการ

2. พฤติกรรมผู้บริโภคที่เปลี่ยนแปลง การที่ประเทศไทยประสบวิกฤตเศรษฐกิจในปี 2540
และต่อเนื่องมาตลอด ทำให้ทั้งภาครัฐและภาคเอกชนมีการปรับตัวเปลี่ยนแปลง
พฤติกรรมการบริโภคสินค้าไอที มีการเปลี่ยนแปลงอย่างเห็นได้ชัดเจน
ประสิทธิภาพการทำงานถูกยกระดับให้สูงขึ้นโดยการใช้ไอทีเข้ามาช่วยเหลือทำให้การจัดซื้อจัดจ้างเปลี่ยนจากการจัดซื้อโดยตรงเป็นการว่าจ้างให้ดำเนิการเบ็ดเสร็จ
(Outsourcing) หน่วยงานสารสนเทศภายในถูกลดบทบาทเหลือเพียงเป็นผู้ดูแลรักษาระบบเท่านั้น
ส่งผลให้ผู้ประกอบการที่มุ่งเน้นการขายสินค้าแต่เพียงอย่างเดียวทำการตลาดได้ยากลำบากยิ่งขึ้น

มาตรการรองรับ SVOA มองเห็นกระแสการเปลี่ยนแปลงพฤติกรรมผู้บริโภคดังกล่าวมาก่อนแล้ว
SVOA ไม่เพียงเฉพาะเสนอขายสินค้าให้แก่ลูกค้าเท่านั้น แต่ตลอดเวลาที่ผ่านมา SVOA
ยังเสนอบริการควบคู่ไปด้วยเสมอ ด้วยศักยภาพที่อยู่ในธุรกิจไอทีมา 20 ปี
และการมีสินค้าที่หลากหลายโดยเฉพาะอย่างยิ่งการมีสินค้าของตนเอง “SVOA PC”
ทำให้สามารถเสนอการขายที่หลากหลายตรงกับความต้องการของลูกค้า
ไม่ว่าจะเป็นการเช่าระยะยาวหรือการบริการเบ็ดเสร็จ (Outsourcing) ระยะยาว
ซึ่งโดยเฉลี่ยมีระยะยเวลาเช่าหรือบริการราว 3-5 ปี โดย SVOA ได้
กำหนดกลยุทธิ์การสร้างรายได้จากธุรกิจบริการให้เป็นหนึ่งในภาระกิจเป้าหมายที่ทุกหน่วยธุรกิจโดยเฉพาะอย่ายิ่งหน่วยธุรกิจที่ปรึกษาและวางระบบคอมพิวเตอร์
ต้องรับผิดชอบดำเนินการ

3. ความรวดเร็วในการเปลี่ยนแปลงของเทคโนโลยี
โดยปกติเทคโนโลยีทางด้านไอทีจะมีการเปลี่ยนแปลงอย่างรวดเร็วจึงอาจมีผลกระทบด้านการคงคลังสินค้าที่จำหน่ายไม่ได้
และจะส่งผลขาดทุนหากจำเป็นที่จะต้องขายสินค้าล้าสมัยเหล่านั้นออกไป

มาตรการรองรับ SVOA ได้ดำเนินนโยบายการบริหารการคงคลังสินค้าอย่างมีประสิทธิภาพ
โดยกำหนดการคงคลังสินค้าไม่ให้เกินระยะเวลาการเปลี่ยนแปลงของเทคโนโลยี
หรือโดยการผลักภาระให้เจ้าของผลิตภัณฑ์ (Supplier) เป็นผู้บริหารการคงคลังสินค้าเอง
ในกรณีที่ SVOA ซื้อสินค้ามาแล้วก็จะพยายามส่งต่อผู้แทนจำหน่าย (Dealer)
เพื่อที่จะรักษาปริมาณการคงคลังสินค้าให้อยู่ในระดับมาตรฐาน

4. อัตราแลกเปลี่ยนเงินตราระหว่างประเทศ เนื่องจาก SVOA
ดำเนินธุรกิจโดยการนำเข้าสินค้าจากต่างประเทศเป็นส่วนใหญ่
ดังนั้นจึงอาจมีผลต่อความสามารถในการทำกำไรหากอัตราแลกเปลี่ยนดังกล่าวขาดเสถียรภาพ

มาตรการรองรับ SVOA
กำหนดการทำธุรกรรมการซื้อขายสินค้าเป็นสกุลเงินบาทหรือพยายามผลักภาระความเสี่ยงนี้ให้แก่เจ้าของผลิตภัณฑ์
(Supplier) จากต่างประเทศ ส่วนกรณีที่จำเป็นจะต้องซื้อสินค้าเป็นสกุลเงินอื่น SVOA
ก็จะทำประกันการกำหนดอัตราแลกเปลี่ยนเงินตราระหว่างประเทศเพื่อรองรับความเสี่ยงดังกล่าว